Meer mense ontvang toelae as mense wat werk‘n Lugfoto van ‘n informele nedersetting in Johannesburg. Foto: Falco/Pixabay.com Daar is nou meer mense wat maatskaplike toelaes in Suid-Afrika ontvang as wat daar mense is wat werk. Dit is een van die bevindinge van die jongste peiling van die Suid-Afrikaanse Instituut vir Rasseverhoudinge (IRR) en volgens die instituut is dit ŉ resep vir chaos en selfs meer gewelddadige protesaksies. In 2016 was daar 15,545 miljoen mense met ŉ werk in Suid-Afrika, terwyl 17,094 miljoen maatskaplike toelaes ontvang het. “Hierdie getalle kan tot maatskaplike en politieke chaos lei,” het Gerbrandt van Heerden, ŉ ontleder van dié instituut, gesê. “Die Suid-Afrikaanse ekonomie is tans in ŉ resessie en die regering gaan dit besonders moeilik vind om die koste van sy welsynsprogramme te dra. Namate die ekonomie stagneer, en die inkomste aan belasting verminder, sal die vraag na toelaes ook toeneem. Die regering sal sy begroting op ander gebiede moet sny om te voldoen aan die eise van hoër toelaes. “Ons voorspel dat dit sal lei na nog hoër vlakke van gewelddadige protesaksies.” Die IRR-opname het in 2001 getoon dat daar toe 12,494 miljoen mense gewerk het met net sowat 3,993 miljoen mense wat maatskaplike toelaes ontvang het. Teen 2016 het die aantal mense wat toelaes ontvang egter met 328% toegeneem terwyl werksgeleenthede met slegs 24% gestyg het. “Daar is geen twyfel dat die toelaes baie gedoen het om lewenstandaarde in Suid-Afrika te verbeter nie, maar dit is egter ŉ tweesnydende swaard. Die regering se onvermoë om meer en verhoogde toelaes te verskaf sal lewensstandaarde nou laat stagneer of selfs laat agteruitgaan. “Die armes en werkloses is die mense wat die ergste daardeur geraak sal word en dit kan ŉ nuwe soort ellende vir hulle veroorsaak, wat die desperaatheid in arm gemeenskappe sal verhoog. Die gevolge op sosiale kohesie sal ook vererger namate ongelykheid toeneem,” het Van Heerden bygevoeg.